text: El nombre d'afectats pel brot de gastroenteritis de la Cerdanya puja a 288 - Diari de Girona
  El nombre d'afectats pel brot de gastroenteritis de la Cerdanya puja a 288
  La majoria de perjudicats, 279, són escolars d'entre 8 i 14 anys de dos centres del Gironès i cinc del Barcelonès
  El nombre d'afectats per un brot de gastroenteritis aguda a la Cerdanya ha pujat fins a 288 persones que es van allotjar en cinc hotels de la comarca, segons va informar l'Agència de Salut Pública de Catalunya. Fins ahir al migdia, els afectats incloïen 279 menors, d'entre 8 i 14 anys, i 9 professors de set escoles catalanes, dues del Gironès i cinc de Barcelona; a més d'un grup d'escolars francesos. Entre els perjudicats hi havia una seixantena d'alumnes de l'institut Narcís Xifra, de Girona, i divuit del de Cassà de la Selva. Tots ells estaven portant a terme activitats d'esquí i muntanya, dintre de l'anomenada «setmana blanca», a la zona de la Cerdanya i cap ha requerit ingrés hospitalari.
  Els primers símptomes van aparèixer dimecres al matí i l'Agència de Salut Pública va iniciar una investigació epidemiològica i ambiental per tal de determinar l'origen del brot, els resultats de la qual no es coneixen.